REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/294-18

27. novembar 2018. godine

B e o g r a d

ZAPISNIK

18. SEDNICE ODBORAZA ZDRAVLjE I PORODICU

ODRŽANE 26. NOVEMBRA 2018. GODINE

Sednica je počela u 10,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: mr. dr Ljubica Mrdaković Todorović, dr Radoslav Jović, prof. dr Milan Knežević, dr Dragana Barišić, dr Svetlana Nikolić Pavlović, dr Desanka Repac, dr Danijela Stojadinović, prof. dr Dušan Milisavljević, dr Muamer Bačevac i dr Dragan Vesović.

Sednici Odbora je prisustvovala zamenica odsutnog člana Odbora: dr Vesna Ivković (dr Danica Bukvić),

Sednici nisu prisustvovali članovi Odbora: dr Milovan Krivokapić, Ružica Nikolić, Nemanja Šarović, Branka Stamenković, prof. dr Žarko Korać, kao ni njihovi zamenici.

Sednici su prisustvovali iz Ministarstva zdravlja: državni sekretar prof. dr Berislav Vekić; iz Ministarstva finansija: državni sekretar Slavica Savičić, pomoćnik Sektora za budžet Darko Komnenić i savetnik Olivera Ružić; iz Republičkog fonda za zdravstveno osiguranje direktor Sektora za ekonomske poslove Svetlana Tadin.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o budžetu Republike Srbije za 2019. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2019. godinu, koji je podnela Vlada, u načelu;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 17. sednice Odbora, koja je održana 6. novembra 2018. godine.

**Prva tačka dnevnog reda** – Razmatranje Predloga zakona o budžetu Republike Srbije za 2019. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2019. godinu, koji je podnela Vlada, u načelu

Doc. dr Darko Laketić, predsednik Odbora, podsetio je da saglasno članu 173. Poslovnika Narodne skupštine, odbori Narodne skupštine razmatraju predlog budžeta u skladu sa svojim delokrugom, a izveštaje sa mišljenjem dostavljaju nadležnom Odboru za finansije. Odbor za zdravlje i porodicu shodno tome razmatra sredstva koja su Predlogom zakona o budžetu za 2019. godinu opredeljena za Ministarstvo zdravlja, kao i Predlog odluke RFZO-a, kojim se obezbeđuju finansijska sredstva za sprovođenje obaveznog zdravstvenog osiguranja.

Prof. dr Berislav Vekić, državni sekretar Ministarstva zdravlja, istakao je da budžet za 2019. godinu, predložen za Razdeo 27 - Ministarstvo zdravlja, iznosi 18.712.691.000 milijardi dinara, što je za 1.332.592.000 milijardu dinara odnosno 7,6% više u odnosu na budžet za 2018. godinu. Naveo je da predlog budžeta za ovaj razdeo obuhvata četiri dela i to: 27.0 - Ministarstvo zdravlja, 27.1- Uprava za biomedicinu, 27.2 - Budžetski fond za finansiranje Crvenog krsta Srbije i 27.3 - Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji. Potom je taksativno predstavio strukturu raspodele budžeta za ovaj razdeo.

Ukupan iznos za deo 27.0 - Ministarstvo zdravlja iznosi 17.915.709.000 milijardi dinara. Struktura raspodele sredstava ovog budžetskog dela po ekonomskim klasifikacijama je sledeća: opšti prihodi i primanja – 16.448.551.000 milijardi dinara; donacije međunarodnih organizacija - 37.400,000 miliona dinara; dobrovoljni transferi od fizičkih i pravnih lica – 10.000.000 miliona dinara; primanja od inostranih zaduživanja – 1.960.971.000 milijarda dinara; finansijska pomoć Evropske unije – 255.767.000 miliona dinara, kao i neutrošena sredstva donacija iz prethodnih godina u iznosu od 2.000 hiljade dinara. Iznos za ovaj deo u budžetu 2019. Godine je uvećan za 1.130.989.000 milijardu dinara u odnosu na budžet tekuće godine.

Ukupan iznos za deo 27.1 - Uprava za biomedicinu iznosi 21.821.000 milion dinara i manji je za 4.612.000 miliona dinara u odnosu na budžetska sredstva ove uprave u 2018. godini.

Previđena sredstva za 27.2 - Budžetski fond za finansiranje Crvenog krsta Srbije su 300.000.000 miliona dinara, što se podudara sa iznosom budžeta tekuće godine za ovaj fond.

Sredstva namenjena za 27.3 - Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji u iznosu od 475.161.000 miliona dinara, u odnosu na budžet ovog fonda iz 2018. godine, veća su za 206.215.000 miliona dinara.

Naveo je predložene iznose u budžetu za 2019. godinu, za svih šest programa Ministarstva zdravlja i to: Uređenje i nadzor u oblasti zdravstva - predložen iznos je 726.657.000 miliona dinara (4,05%); Preventivna zdravstvena zaštita - predložen iznos je 1.141.920.000 milijarda dinara (6,37%); Razvoj kvaliteta i dostupnosti zdravstvene zaštite - predložen iznos je 787.598.000 miliona dinara (4,39%), što je skoro dvostruko veći iznos u odnosu na sredstva ovog programa u budžetu tekuće godine a koji iznosi 379.018.000 miliona dinara; Razvoj infrastrukture zdravstvenih ustanova - predložen iznos je 6.211.939.000 milijardi dinara (34,67%); Podrška ostvarenju prava iz obaveznog zdravstvenog osiguranja - predložen iznos je 9.000.000.000 milijardi dinara (50.23%); Prevencija i kontrola vodećih hroničnih nezaraznihoboljenja- predložen iznos je 47.595.000 miliona dinara (0,26%). Pomenuo je i aktivnosti i projekte u okviru ovih programa, kao i namenjena sredstva u budžetu za te svrhe.

Slavica Savičić, državni sekretar Ministarstva finansija, istakla je da ukupni prihodi i primanja u budžetu za 2019. godini iznose 1. 246, 2 milijardi dinara. Utvrđeni ukupni rashodi i izdaci u ovom budžetu iznose 1.269, 1 milijardi dinara, iz čega proizilazi deficit od 22,9 milijardi dinara odnosno 0,4% BDP-a. Projektovan je realni rast BDP-a od 3,5% i prosečna inflacija od 2,3%. Istakla je da okosnicu budžetske i fiskalne politike u narednoj godini čine mere rasterećenja privrede kroz podsticaj rastu i zapošljavanju, kao i napuštanje tzv. kriznih mera, koje su bile na snazi u okviru programa fiskalne konsolidacije. Za Razdeo 27 - Ministarstvo zdravlja, podvukla je da su najveći iznosi u budžetu za 2019. godinu opredeljeni za razvoj infrastrukture zdravstvenih ustanova, pre svega za izgradnju i opremanje zdravstvenih ustanova u državnoj svojini, kao što je rekonstrukcija kliničkih centara u Beogradu, Novom Sadu, Kragujevcu i Nišu, te za Program podrške ostvarenju prava iz obaveznog zdravstvenog osiguranja.

Svetlana Tadin, direktor Sektora za ekonomske poslove u Republičkom fondu za zdravstveno osiguranje, predstavila je Finansijski plan RFZO-a za 2019. godinu, koji je predložio Upravni odbor ovog fonda u skladu sa uputstvom Ministarstva finansija. U okviru opšteg dela Finansijskog plana, planirani su ukupni tekući prihodi u iznosu od 273.897.430 miliona dinara. Najveće učešće u ovom delu plana čine prihodi po osnovu doprinosa za socijalno osiguranje i oni iznose 175.100.000 miliona dinara. Zatim, tu su i: transferi od drugih nivoa vlasti u iznosu od 34.700.000 miliona dinara; drugi prihodi u iznosu od 6.458.376 miliona dinara; memorandumske stavke za refundaciju rashoda u iznosu od 1.090.000 miliona dinara; transferi između budžetskih korisnika na istom nivou u iznosu od 56.549.054 miliona dinara; primanja od prodaje nefinansijske imovine u iznosu od 2.070 hiljade dinara i primanja od zaduživanja i prodaje finansijske imovine u iznosu od 500 dinara. Ukupni prihodi i primanja planirani su u iznosu od 273.900.000 miliona dinara. Takođe je navela podatke o rashodima i izdacima iskazanim po programskoj strukturi.

Podsetila je da se sredstva RFZO-a koriste za sledeće zakonom određene namene: ostvarivanje prava osiguranih lica iz obaveznog zdravstvenog osiguranja; unapređivanje sistema zdravstvenog osiguranja; ostvarivanje prava osiguranih lica iz dobrovoljnog zdravstvenog osiguranja koje organizuje i sprovodi Fond; podmirenje troškova sprovođenja zdravstvenog osiguranja, kao i za druge rashode.

Istakla je da se u 2019. godini planira uvećanje plata zaposlenima u zdravstvenim ustanovama, i to na sledeći način: doktor medicine, doktor stomatologije i doktor specijalista 10%; medicinski tehničar i stomatološki tehničar (viša škola) 12%; medicinski tehničar (srednja škola) 12% i ostali 7%. Zatim, uvećanje plata zaposlenima u Fondu za 7% više u odnosu na 2018. godinu, planirano je saglasno instrukcijama ministarstva nadležnog za poslove finansija. Podvukla je neophodnost angažovanja spoljnih saradnika informatičara u Fondu, kao i potrebu za nabavkom računarske opreme radi boljeg održavanja softverskih rešenja i efikasniji rad novog namenskog servera u okviru Data centra, koji se nalazi van direkcije Fonda i garantuje najefikasniju bezbednost podataka.

Doc. dr Darko Laketić, predsednik Odbora, pohvalio je ovim budžetom predloženo povećanje ukupno opredeljenih sredstava za razdeo 27 – Ministarstvo zdravlja u odnosu na budžet za 2018. godinu, posebno za potrebe Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji i to u iznosu skoro dvostruko većem u odnosu na budžet tekuće godine. Takođe, više sredstava je opredeljeno i za programe podrške ostvarenju prava iz obaveznog zdravstvenog osiguranja, kao i prevencije i kontrole vodećih hroničnih nezaraznih oboljenja. Smatra da će budžetom predložene kvantitativne promene, uz dominantnu ulogu RFZO-a u kontroli trošenja ovih sredstava i uz saradnju sa Ministarstvom zdravlja, doprineti unapređenju kvaliteta pružanja zdravstvene zaštite i razvoju zdravstvenog sistema Republike Srbije.

Odbor je u skladu sa članom 173. stav 2. Poslovnika Narodne skupštine, odlučio većinom glasova (10 za, 2 nije glasalo od ukupno 12 prisutnih) da predloži Odboru za finansije, republički budžet i kontrolu trošenja javnih sredstava **da prihvati** Predlog zakona o budžetu Republike Srbije za 2019. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2019. godinu, koji je podnela Vlada, u načelu.

Za izvestioca Odbora na sednici Odbora za finansije, republički budžet i kontrolu trošenja javnih sredstava je određen doc. dr Darko Laketić, predsednik Odbora.

**Druga tačka dnevnog reda –**Razno

Povodom ove tačke dnevnog reda, nije bilo predloga ni diskusije.

Sednica je završena u 10,50 časova.

SEKRETAR PREDSEDNIK

Božana Vojinović Doc. dr Darko Laketić